ΓΡΑΠΤΗ ΕΡΩΤΗΣΗ E-2477/02

υποβολή: Chris Davies (ELDR) προς την Επιτροπή

(6 Σεπτεμβρίου 2002)

Θέμα: Εφαρμογή νομοθεσίας

Η Επιτροπή επιβεβαίωσε πρόσφατα ότι ούτε ένα κράτος μέλος δεν την έχει ενημερώσει εγκαίρως ότι η οδηγία 2000/53/ΕΚ(1) για τα οχήματα στο τέλος του κύκλου ζωής τους έχει μεταφερθεί στην εθνική νομοθεσία και ότι κατά συνέπεια έχουν αποσταλεί επιστολές γι' αυτό το ζήτημα σε κάθε κράτος μέλος.

Σε ποιες άλλες περιπτώσεις αναγκάστηκε η Επιτροπή να κινήσει διαδικασία επί παραβάσει κατά κάθε κράτους μέλους·

Δεδομένου ότι η μη συμμόρφωση κανενός κράτους μέλους με τις απαιτήσεις της οδηγίας για τα οχήματα στο τέλος του κύκλου ζωής τους σύμφωνα με το νομοθετικό χρονοδιάγραμμα καθιστά ολόκληρη τη νομοθετική διαδικασία της ΕΕ να μοιάζει με φάρσα, προτίθεται η Επιτροπή να εγγράψει αυτό το ζήτημα στην ημερήσια διάταξη του προσεχούς Συμβουλίου Περιβάλλοντος (ή οιουδήποτε άλλου Συμβουλίου)· Εάν όχι, γιατί·

Γιατί η Επιτροπή ανέφερε, απαντώντας σε προηγούμενες ερωτήσεις μου σχετικά με αυτό το ζήτημα, ότι παρά τη συνολική παράλειψη των κρατών μελών να συμμορφωθούν με το νομοθετικό χρονοδιάγραμμα δεν προτείνει την επιδίωξη μέσων ενίσχυσης των διαδικασιών εφαρμογής τις οποίες ακολουθεί·

(1) ΕΕ L 269 της 21.10.2000, σελ. 34.

Απάντηση της κας Wallstrm εξ ονόματος της Επιτροπής

(25 Οκτωβρίου 2002)

Η Επιτροπήποχρεώθηκε ήδη να δρομολογήσει διαδικασίες επί παραβάσει καθ'όλων των κρατών μελών, για μη κοινοποίηση των εθνικών μέτρων μεταφοράς άλλων οδηγιών. Παρακαλείται το Αξιότιμο Μέλος του Κοινοβουλίου να ανατρέξει στις εκθέσεις για τον Έλεγχο εφαρμογής του κοινοτικού δικαίου, τις οποίες η Επιτροπή διαβιβάζει ετησίως στο Κοινοβούλιο(1), ειδικότερα δε στο παράρτημα IV των εν λόγω εκθέσεων.

Η Συνθήκη ΕΚ παρέχει στην Επιτροπή τις δικαιοδοσίες που είναι αναγκαίες για την εξασφάλιση της τήρησης της κοινοτικής νομοθεσίας εκ μέρους των κρατών μελών. Προς τον σκοπό αυτόν, η Συνθήκη ΕΚ θεσπίζει θεμελιώδεις κανόνες για τις επί παραβάσει διαδικασίες κατά κρατών μελών (ειδικότερα, τα άρθρα 226 και 228). Από την νομολογία του Ευρωπαϊκού Δικαστηρίου έχουν προκύψει απαιτήσεις διαδικασίας και ουσίας.

Όταν τα κράτη μέλη δεν κοινοποιούν εγκαίρως τα μέτρα μεταφοράς της κοινοτικής νομοθεσίας, η Επιτροπή αυτομάτως κινεί διαδικασίες επί παραβάσει. Στην προκειμένη περίπτωση, η Επιτροπή έκανε χρήση των δικαιοδοσιών της, αποστέλλοντας πάραυτα επίσημη προειδοποιητική επιστολή για μη κοινοποίηση των μέτρων μεταφοράς.

Μέχρι στιγμής, πέντε κράτη μέλη κοινοποίησαν στην Επιτροπή μέτρα μεταφοράς της οδηγίας 2000/53/ΕΚ του Ευρωπαϊκού Κοινοβουλίου και του Συμβουλίου της 18ης Σεπτεμβρίου 2000 για τα οχήματα στο τέλος του κύκλου ζωής τους(2). Δυο ακόμη κράτη μέλη έχουν γνωστοποιήσει στην Επιτροπή σχετικά νομοσχέδια, πληροφορώντας την ότι η έγκρισή τους επίκειται, ή ότι η μεταφορά θα ολοκληρωθεί εντός των προσεχών εβδομάδων. Στα κράτη μέλη που δεν έχουν ακόμη γνωστοποιήσει μέτρα μεταφοράς έχουν αποσταλεί αιτιολογημένες γνώμες.

Η Επιτροπή διαβεβαιώνει το Αξιότιμο Μέλος του Κοινοβουλίου ότι, όπως και για το σύνολο της κοινοτικής νομοθεσίας, έτσι και στην προκειμένη περίπτωση θα συνεχίσει να ασκεί τις εξουσίες που διαθέτει προκειμένου να εξασφαλίσει ότι τα κράτη μέλη τηρούν τιςποχρεώσεις πουπέχουν δυνάμει της οδηγίας 2000/53/ΕΚ. Σε περίπτωση που ορισμένα κράτη μέλη εμμένουν στην μη εφαρμογή της οδηγίας 2000/53/ΕΚ, η Επιτροπή θα λάβει όλα τα αναγκαία μέτρα, συμπεριλαμβανομένων και των προβλεπομένων στα άρθρα 226 και 228 της Συνθήκης ΕΚ, προκειμένου να διορθώσει τα κακώς κείμενα.

Η Επιτροπή επιδιώκει συνεχώς τη βελτίωση της συνολικής αποτελεσματικότητας των οικείων διαδικασιών εφαρμογής των διατάξεων. Ωστόσο, αυτό μπορεί να γίνει μόνο στο πλαίσιο των θεμελιωδών κανόνων, όπως αυτοί θεσπίστηκαν από τη Συνθήκη ΕΚ και αναπτύχθηκαν στη νομολογία του Ευρωπαϊκού Δικαστηρίου.

(1) 18η ετήσια έκθεση για τον Έλεγχο εφαρμογής του κοινοτικού δικαίου (έτος 2000) (COM(2001)309 τελικό) στην ιστοθέση Europa της Επιτροπής:http://europa.eu.int/comm/secretariat_general/sgb/infringements/18report_2000_fr.htm. 19η ετήσια έκθεση για τον Έλεγχο εφαρμογής του κοινοτικού δικαίου (έτος 2001) (COM(2002)324 τελικό) στην ιστοθέση Europa της Επιτροπής: http://europa.eu.int/comm/secretariat_general/sgb/infringements/19report_2001_fr.htm.

(2) ΕΕ L 269 της 21.10.2000.